Tuntut kerjasama KMKK pantau kelancaran projek
PUSA: Ketua Masyarakat dan Ketua Kaum (KMKK) perlu memainkan peranan memantau dan memastikan pelaksanaan projek pembangunan di kawasan kampung berjalan lancar mengikut perancangan. Selain itu, KMKK juga perlu mengenal pasti dan mengatasi isu yang berbangkit dengan baik, demikian tegas Ahli Dewan Undangan Negeri (ADUN) Beting Maro, Razaili Gapor. Katanya, KMKK bertindak sebagai kakitangan pihak kerajaan dalam menyampaikan inisiatif kerajaan ke peringat akar umbi agar permasalahan yang timbul dapat diatasi dengan segera. “Sehubungan itu, saya menggesa KMKK untuk sentiasa berganding bahu dengan pihak kerajaan dalam memberi perkhidmatan terbaik kepada penduduk agar Daerah Pusa terus pesat membangun,” katanya. Beliau berkata demikian semasa mengadakan perjumpaan bersama KMKK Zon Beting Maro dekat sini pagi semalam. Dalam pada itu, Razaili menasihatkan KMKK agar tidak perlu terlibat secara langsung dalam politik sebaliknya memberi tumpuan penuh kepada khidmatnya dengan masyarakat. Katanya setiap KMKK perlu memberikan tumpuan kepada permasalahan yang ada di kampung berbanding terlibat secara langsung dalam politik.“KMKK tidak perlu melibatkan diri dalam politik sepenuhnya kerana peranan KMKK adalah berkhidmat kepada semua penduduk kampung tanpa mengira fahaman politik. “Untuk politik, tugas dan peranan ini diserahkan kepada ketua ranting yang ada di setiap kampung,” ujar Razali. Oleh ADI SAFARMAN 
See author's posts
